לכבוד:

\_\_\_\_\_\_\_\_\_\_\_\_

שלום רב,

**הנושא: גיבוש אסטרטגיית דאטה ביחידות משרד המשפטים**

בשנים האחרונות אנו עדים לשימוש הולך וגובר בטכנולוגיה ובדאטה במערכות משפט מסביב לעולם. לעומת זאת, בישראל, השימוש בדאטה במערכת המשפט נמצא עדיין בחיתוליו, בין היתר עקב גודל השוק וחסמי שפה, אולם ברור כי גם השימוש בטכנולוגיה ובדאטה ילך ויגבר בצורה משמעותית בשנים הקרובות. חובתנו לוודא כי לא נישאר מאחור בתחום זה.

לכן, עלינו כבר היום לוודא כי המידע האגור במערכות המשרד נשמר באופן המאפשר לטכנולוגיות המתקדמות למצות אותו. הכוונה בעיקר לכך שהמידע יהיה אגור דיגיטלית ובאופן קריא ("קריא מכונה") – להבדיל משמירה פיזית או סריקה של מסמך הפוגעת באופן משמעותי ביכולת להפיק ממנו מידע מדויק ואמין. במידת האפשר יש לשאוף גם ליצירת ממשקים מקוונים המייעלים את העבודה באופן משמעותי ומאפשרים לקבל את המסמכים יחד עם מידע רלוונטי לגביו.

על כן, כדי להיות מוכנים למהפכה זו, **אבקש כי כל אחת מיחידות המשרד תקבע במסגרת תכנית העבודה לשנת 2020 משימה של מיפוי של המידע הנכנס והיוצא אליה** - כיצד כל סוג מידע מתקבל או יוצא מהיחידה; מה מידת הדיגיטליות של המידע המתקבל וכך הלאה. על בסיס מיפוי זה תוכל כל יחידה בהמשך לייצר אסטרטגיית טיפול בדאטה, ומתוך כך נוכל לייצר אסטרטגיית דאטה משרדית אחודה עד סוף שנת העבודה.

לבקשתי, נושא אסטרטגיית הדאטה מרוכז במשרד ע"י מר אלדד קנטי, סמנכ"ל תכנון מדיניות ואסטרטגיה במשרד, יחד עם מר ששון סופרי, מנהל אגף טכנולוגיות דיגיטליות ומידע ומר גיא איטינגון, ראש יחידת הדיגיטל. אלדד וצוותו, יחד עם האגף ויחידת הדיגיטל, יפרסמו הנחיות בדבר מתודולוגיית המיפוי והתוצרים הנדרשים ולוחות הזמנים הרלוונטיים.

אבקש עזרתכם כמנהלים להירתם לנושא חשוב זה, החיוני להכנת המשרד למהפכה המתקרבת, ולהפיכת המשרד לארגון מוטה דאטה (Data Driven Organization).

 בברכה,